TRUE ออกหุ้นกู้ 4 ชุด ดบ.สูงสุด 4.30% ขายรายย่อย 15-17 มี.ค.65
TRUE เล็งออกหุ้นกู้ 4 ชุด ดอกเบี้ย 3.15-4.30% เปิดขายนักลงทุนทั่วไป 15-17 มี.ค.65 ชูเรทติ้ง "BBB+" แนวโน้มอันดับเครดิต "คงที่"
TRUE เล็งออกหุ้นกู้ 4 ชุด ดอกเบี้ย 3.15-4.30% เปิดขายนักลงทุนทั่วไป 15-17 มี.ค.65 ชูเรทติ้ง "BBB+" แนวโน้มอันดับเครดิต "คงที่"
21 ก.พ. 2565

นางสาวยุภา ลีวงศ์เจริญ หัวหน้าคณะผู้บริหารกลุ่ม ด้านการเงิน บริษัท ทรู คอร์ปอเรชั่น จำกัด (มหาชน) หรือ TRUE กล่าวว่า บริษัทอยู่ระหว่างยื่นแบบแสดงรายการข้อมูล และร่างหนังสือชี้ชวน ซึ่งยังไม่มีผลบังคับใช้ เนื่องจากอยู่ระหว่างการพิจารณาของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกหุ้นกู้ชนิดระบุชื่อผู้ถือ ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ เสนอขายแก่ผู้ลงทุนทั่วไป (Public Offering) เพื่อนำเงินที่ได้ไปชำระคืนหนี้หุ้นกู้และ/หรือเงินกู้ยืมที่จะครบกำหนดใช้ในการชำระหนี้สินภายใต้ใบอนุญาตให้ใช้คลื่นความถี่ และใช้เป็นเงินทุนหมุนเวียนรองรับการเติบโตของบริษัท
โดยหุ้นกู้ TRUE จ่ายดอกเบี้ยทุก 3 เดือนตลอดอายุหุ้นกู้ จองซื้อขั้นต่ำ 100,000 บาท และทวีคูณครั้งละ 100,000 บาท เสนอขายจำนวน 4 ชุด ดังนี้
1.หุ้นกู้ชุดที่ 1 อายุ 3 ปี อัตราดอกเบี้ยคงที่ 3.15-3.25% ต่อปี
2.หุ้นกู้ชุดที่ 2 อายุ 4 ปี ซึ่งผู้ออกหุ้นกู้มีสิทธิไถ่ถอนหุ้นกู้ก่อนวันครบกำหนดไถ่ถอนหุ้นกู้ อัตราดอกเบี้ยคงที่ 3.55-3.65% ต่อปี
3.หุ้นกู้ชุดที่ 3 อายุ 5 ปี ซึ่งผู้ออกหุ้นกู้มีสิทธิไถ่ถอนหุ้นกู้ก่อนวันครบกำหนดไถ่ถอนหุ้นกู้ อัตราดอกเบี้ยคงที่ 4.00-4.05%ต่อปี
4.หุ้นกู้ชุดที่ 4 อายุ 5 ปี 9 เดือน ซึ่งผู้ออกหุ้นกู้มีสิทธิไถ่ถอนหุ้นกู้ก่อนวันครบกำหนดไถ่ถอนหุ้นกู้ อัตราดอกเบี้ยคงที่ 4.20-4.30% ต่อปี
ทั้งนี้ บริษัทและหุ้นกู้ของบริษัทได้รับการจัดอันดับความน่าเชื่อถือในระดับ “BBB+” แนวโน้มอันดับเครดิต “คงที่” จากบริษัท ทริสเรทติ้ง จำกัด เมื่อวันที่ 11 กุมภาพันธ์ 2565 คาดว่าจะสามารถเปิดจองซื้อและให้ผู้ลงทุนขอรับหนังสือชี้ชวนได้ในวันที่ 15-17 มีนาคม 2565 ผ่านธนาคารกรุงเทพ (BBL) ธนาคารกสิกรไทย (KBANK) ธนาคารไทยพาณิชย์ (SCB) ธนาคารซีไอเอ็มบี ไทย (CIMBT) ธนาคารทหารไทยธนชาต (TTB) (เปิดจองซื้อเฉพาะผู้ลงทุนรายใหญ่เท่านั้น)